CELEX: 32014D0927
Language: bg
Date: 2014-12-17 00:00:00
Title: 2014/927/ЕС: Решение за изпълнение на Комисията от 17 декември 2014 година за изменение на Решение за изпълнение 2013/770/ЕС с цел преобразуване на Изпълнителната агенция за потребителите, здравеопазването и храните в Изпълнителна агенция за потребителите, здравеопазването, селското стопанство и храните

18.12.2014   
            
            
               BG
            
            
               Официален вестник на Европейския съюз
            
            
               L 363/183
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 17 декември 2014 година
   за изменение на Решение за изпълнение 2013/770/ЕС с цел преобразуване на Изпълнителната агенция за потребителите, здравеопазването и храните в Изпълнителна агенция за потребителите, здравеопазването, селското стопанство и храните
   
      (2014/927/ЕС)
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (1), и по-специално член 3 от него,
   като има предвид, че:
   
               (1)
            
            
               С Решение за изпълнение 2013/770/ЕС на Комисията (2) същата създаде Изпълнителната агенция за потребителите, здравеопазването и храните („Агенцията“) и ѝ възложи управлението на програмите на Съюза в областта на потребителите и здравеопазването за периода 2014—2020 г., както и управлението на мерките за обучение в областта на безопасността на храните, обхванати от Директива 2000/29/ЕО на Съвета (3) и Регламент (ЕО) № 882/2004 на Европейския парламент и на Съвета (4). Агенцията доказа своята ефективност и ефикасност.
            
         
               (2)
            
            
               В съобщението си от 29 юни 2011 г.„Бюджет за стратегията „Европа 2020““ (5) Комисията предложи да се използва възможността за по-широко използване на съществуващите изпълнителни агенции за изпълнението на програми на Съюза в следващата многогодишна финансова рамка.
            
         
               (3)
            
            
               Управлението на мерките за информиране и насърчаване, свързани със селскостопанските продукти, прилагани на вътрешния пазар и в трети държави съгласно Регламент (ЕС) № 1144/2014 на Европейския парламент и на Съвета (6), включва изпълнението на технически проекти, които не предполагат вземането на политически решения и изискват високо ниво на технически и финансови експертни познания през целия цикъл на проекта.
            
         
               (4)
            
            
               Анализът на разходите и ползите (АРП) (7), извършен в съответствие с член 3, параграф 1 от Регламент (ЕО) № 58/2003 с цел да бъдат оценени разходите и ползите от делегирането на части от разходните програми на Съюза за периода 2014—2020 г. на изпълнителни агенции, обхващаше управлението на задачи съгласно Регламент (ЕС) № 1144/2014. АРП беше адаптиран от Комисията, за да се постигне по-нататъшно повишаване на ефективността, и беше допълнен с допълнително намаляване на персонала на равнището на Комисията, за да се гарантира обща неутралност на бюджета чрез компенсиране на увеличението на разходите за допълнителни човешки ресурси в изпълнителните агенции посредством намаляване на съответстващото ниво на ресурсите в Комисията. При този процес вече бяха включени ресурсите, свързани с делегирането на тази програма. АРП показа, че възлагането на Агенцията на някои задачи за изпълнение, свързани с мерките за информиране и насърчаване по отношение на селскостопанските продукти, ще доведе до значителни качествени и количествени ползи в сравнение с „вътрешния“ сценарий, при който тези аспекти ще бъдат управлявани вътрешно в рамките на Комисията. Тези задачи съответстват тематично на мандата и мисията на Агенцията. Агенцията вече придоби компетентност, умения и възможности, които са от пряко значение за тези задачи. Като се има предвид сравнително малкият ѝ размер, Агенцията е в добра позиция да поеме задачи, свързани с програма с подобен метод на управление. Освен това управлението чрез Агенцията ще повиши видимостта на действията на Съюза в тази област. За новите задачи могат да се използват съществуващите канали на Агенцията за комуникация и информиране. Освен това, поемайки новите задачи, Агенцията ще управлява по-големи бюджети и ще увеличи размера си до степен, при която могат да възникнат допълнителни полезни взаимодействия.
            
         
               (5)
            
            
               Поради графика за приемане на Регламент (ЕС) № 1144/2014 мандатът на Агенцията, определен в Решение за изпълнение 2013/770/ЕС, не обхвана делегирането на тази нова програма.
            
         
               (6)
            
            
               За да бъдат отразени тези допълнителни задачи, Агенцията следва да бъде преобразувана в Изпълнителна агенция за потребителите, здравеопазването, селското стопанство и храните.
            
         
               (7)
            
            
               Поради това Решение за изпълнение 2013/770/ЕС следва да бъде съответно изменено.
            
         
               (8)
            
            
               Мерките, предвидени в настоящото решение, са в съответствие със становището на Комитета за изпълнителните агенции,
            
         ПРИЕ НАСТОЯЩОТО РЕШЕНИЕ:
   Член единствен
   Решение за изпълнение 2013/770/ЕС се изменя, както следва:
   
               1)
            
            
               Член 1 се заменя със следното:
               „Член 1
               Създаване
               С настоящото се създава Изпълнителна агенция за потребителите, здравеопазването, селското стопанство и храните (наричана по-долу „Агенцията“), която замества изпълнителната агенция, създадена с Решение 2004/858/ЕО, от 1 януари 2014 г. до 31 декември 2024 г. и е неин правоприемник, а статутът ѝ се урежда от Регламент (ЕО) № 58/2003.“
            
         
               2)
            
            
               В член 3, параграф 1, първа алинея се добавя следната буква г):
               
                           „г)
                        
                        
                           мерките за информиране и насърчаване, свързани със селскостопанските продукти, прилагани на вътрешния пазар и в трети държави.“
                        
                     
         
      Съставено в Брюксел на 17 декември 2014 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 11, 16.1.2003 г., стр. 1.
   
      (2)  Решение за изпълнение 2013/770/ЕС на Комисията от 17 декември 2013 г. за създаване на Изпълнителна агенция за потребителите, здравеопазването и храните и за отмяна на Решение 2004/858/ЕО (ОВ L 341, 18.12.2013 г., стр. 69).
   
      (3)  Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (ОВ L 169, 10.7.2000 г., стр. 1).
   
      (4)  Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (ОВ L 165, 30.4.2004 г., стр. 1).
   
      (5)  Съобщение на Комисията до Европейския парламент, до Съвета, до Икономическия и социален комитет и до Комитета на регионите — „Бюджет за стратегията „Европа 2020““, COM(2011) 500 окончателен.
   
      (6)  Регламент (ЕС) № 1144/2014 на Европейския парламент и на Съвета от 22 октомври 2014 г. за мерките за информиране и насърчаване, свързани със селскостопанските продукти, прилагани на вътрешния пазар и в трети държави, и за отмяна на Регламент (ЕО) № 3/2008 на Съвета (ОВ L 317, 4.11.2014 г., стр. 56).
   
      (7)  Анализ на разходите и ползите от делегирането на определени задачи, свързани с изпълнението на програмите на Съюза за периода 2014—2020 г., на изпълнителните агенции (окончателен доклад, 19 август 2013 г.).